
Kiambatisho III

CHOMBO CHA PAMOJA CHA KUSIMAMIA UTEKELEZAJI

WA MUAFAKA BAINA YA CCM NA CUF
1. 
Katika kuhakikisha utekelezaji wa dhati na wa hakika wa makubaliano yaliyomo katika Muafaka baina ya CCM na CUF itaundwa Tume ya Rais ya Pamoja ya Usimamizi (Joint Presidential Supervisory Commission) ambayo itakuwa na muundo, hadhi na madaraka kama ifuatavyo:-

2. 
MUUNDO NA HADHI
(a) Tume itaundwa chini ya Sheria itakayotungwa na Baraza la Wawakilishi la Zanzibar.

(b) Tume itakuwa na idadi sawa ya Makamishna; watano kutoka CCM na watano kutoka CUF watakaoteuliwa na Rais kutokana na mapendekezo ya vyama vyenyewe. Angalau mmoja miongoni mwa Makamishna kutoka kila chama atakuwa mwanasheria kitaaluma.

(c) Tume itaongozwa na Wenyeviti wawili, mmoja kutoka CCM na mwingine kutoka CUF, kwa utaratibu wa zamu kama watakavyokubaliana.

(d) Katibu wa Tume atakuwa ndiye mtendaji mkuu wa Tume na atateuliwa na Rais kutokana na mapendekezo ya Tume yenyewe.

(e) Uhusiano kati ya Tume na Serikali utakuwa kwa njia ya kumshauri Rais wa Zanzibar kuhusu masuala yote yenye mnasaba na Muafaka na mengineyo ambayo Rais atataka ushauri.

(f) Tume itakuwa chombo kinachojitegemea.

(g) Bajeti ya Tume na mahitaji yake mengine kama ofisi na vitendea kazi yatatokana na Mfuko Maalum wa Rais utakaoanzishwa kwa madhumuni ya kuihudumia Tume ambao utachangiwa na Serikali ya Jamhuri ya Muungano wa Tanzania, Serikali ya Mapinduzi ya Zanzibar na vyanzo vingine.

(h) Tume itatumikiwa na watumishi itakaowateaua kutoka Serikalini au pale inapobidi kutoka sehemu nyengine yoyote. Watumishi hao wataapishwa kabla ya kuanza kazi zao na watalipwa moja kwa moja na Tume yenyewe maslahi yao yatakayohusiana na utumishi wao katika Tume.

(i) Makamishna wa Tume watakuwa na hadhi, haki, fursa, itifaki na kinga kama itakavyoamuliwa na Rais.

3. MAJUKUMU
Tume itakuwa na majukumu yafuatayo:-

(a) Mara tu baada ya kuundwa na kujiimarisha katika mfumo wake, Tume itafanya kazi zake kama chombo cha usimamizi wa utekelezaji wa   Muafaka baina ya vyama hivi viwili katika muda wa miezi 18 kwa mujibu wa ratiba maalum ya utekelezaji iliyokubaliwa na vyama hivi kama inavyoonekana katika Kiambatisho V cha Muafaka huu.

(b) Tume hii itakuwa pia ndiyo chachu ya kujenga mazingira ya maelewano na kuaminiana baina ya vyama vya CCM na CUF kutakakoviwezesha vyama hivi kupanua wigo wa maeneo ya  ushirikiano.

(c) Mara tu baada ya kukamilika kwa utekelezaji wa Muafaka ambapo mazingira ya maelewano na kuaminiana yatakuwa yameimarika vya kutosha, CCM na CUF vitaendeleza mazungumzo kwa lengo la kufungua nyanja mbali mbali mpya za mashirikiano, ikiwa ni pamoja na haja ya kuunda Serikali ya Pamoja kwa Zanzibar, haja ya kuzingatia hatima ya siasa na demokrasia katika Zanzibar na mambo mengineyo.

(d) Tume itaendelea pia kushauri juu ya masuala ya elimu ya uraia na utawala bora Zanzibar baada ya kukamilika kwa utekelezaji wa Muafaka.

4. 
MADARAKA YA KUSIMAMIA UTEKELEZAJI
Madaraka ya Tume katika kusimamia utekelezaji yatakuwa kama ifuatavyo:-

            (a) 
Kuhakiki utekelezaji wa makubaliano kati ya CCM na CUF hatua kwa hatua.

(b) 
Kuhoji utekelezaji na kasi ya utekelezaji kulingana na ratiba maalum iliyokubaliwa kama inavyoonekana katika Kiambatisho V cha Muafaka huu.

(c) Pamoja na kupanga mikutano na wakuu wanaohusika na utekelezaji na    kushauriana nao, Tume itaweza pia kuwaita (summon) maafisa na/au  taasisi za Serikali ambao wataonekana wanakiuka makubaliano na makusudio (spirit) ya Muafaka huu inavyotakikana na kuwaelekeza ipasavyo.

(d) Tume itakutana na Rais angalau mara moja kila mwezi ili kumpa taarifa za usimamizi wa utekelezaji na pia kumshauri ipasavyo.

(e) Kwa mambo yatakayohitaji kutungwa au kurekebishwa kwa sheria ili Muafaka utekelezwe ipasavyo, Tume itawasilisha nyaraka Serikalini kupitia kwa Rais zenye kubainisha maudhui yanayotakiwa kuwamo katika Miswada husika. Nyaraka hizo zitaweza kuambatana na Rasimu za Miswada hiyo. Aidha, kabla ya Muswada kuwasilishwa kwenye Baraza la Wawakilishi, Tume itapewa nafasi ya kuutolea maoni kwa lengo la kujiridhisha na kushauri ipasavyo. 

(f) Pamoja na kutoa taarifa ya maandishi kwa Rais, Tume pia itatoa taarifa kwa vyama husika na kwa wananchi kila baada ya miezi mitatu au wakati mwengine wowote itakapohitajika juu ya hatua zilizochukuliwa katika utekelezaji wa Muafaka ili kuwajengea imani wananchi kwamba Muafaka huo unatekelezwa kikamilifu na hatua kwa hatua. 

(g) Baada ya kukamilika kwa utekelezaji wa Muafaka, Tume itaandaa  ripoti yake ya mwisho juu ya utekelezaji huo na kuichapisha. 

(h) Kabla ya kumaliza kipindi chake cha kazi, Tume itaandaa ripoti yake ya mwisho juu ya yote iliyoyatenda, kuichapisha na kuikabidhi kwa Rais na vyama husika vya CCM na CUF.

5. MUDA WA TUME
Tume itadumu hadi Siku ya Uteuzi wa wagombea kwa Uchaguzi Mkuu wa Zanzibar ujao.


